Σούπα γκούλας (gοulash)
Τη διάσημη κρεατόσουπα από την Ουγγαρία μπορούμε να τη σερβίρουμε ως κύριο γεύμα -είναι θερμαντική και χορταστική- αλλά και ως πρώτο πιάτο σε ένα χειμωνιάτικο τραπέζι στο σπίτι.
500 γρ. μοσχαρίσιο ποντίκι, κομμένο σε μέτριους κύβους, 100 ml ελαιόλαδο, 50 γρ. βούτυρο αγελάδας, 2 ξερά κρεμμύδια, ψιλοκομμένα, 2-3 φέτες μπέικον, ψιλοκομμένες, 2 σκελίδες σκόρδου, ψιλοκομμένες, 1 κουτ. γλυκού πελτές ντομάτας, 200 ml κόκκινο, ξηρό κρασί, 400 γρ. ντοματάκια κονσέρβας, ψιλοκομμένα, 2 φύλλα δάφνης, 2 κουτ. γλυκού πάπρικα γλυκιά, 1 κουτ. γλυκού πάπρικα καπνιστή, 1 λίτρο ζωμός λαχανικών, 3 μέτριες πατάτες, σε κύβους, 3 καρότα, σε μέτριες φέτες, αλάτι, φρεσκοτριμμένο πιπέρι, λίγο καυτερό μπούκοβο (προαιρετικά), για το σερβίρισμα, λίγο ελαιόλαδο, για το σερβίρισμα
Για να φτιάξουμε σούπα γκούλας (gοulash), αρχικά αλατοπιπερώνουμε το μοσχάρι και το σοτάρουμε σε μια βαθιά κατσαρόλα στο μισό ελαιόλαδο, σε μέτρια φωτιά για 5-6 λεπτά, μέχρι να ροδίσει καλά. Το βγάζουμε με τρυπητή κουτάλα και το μεταφέρουμε σε μπολ.Ρίχνουμε στην κατσαρόλα το υπόλοιπο λάδι και το βούτυρο και σοτάρουμε τα κρεμμύδια, το μπέικον και το σκόρδο για 4 λεπτά.Ρίχνουμε τον πελτέ, ανακατεύουμε καλά και σβήνουμε με το κρασί.Μαγειρεύουμε για 2-3 λεπτά, ξύνοντας τον πάτο της κατσαρόλας με ξύλινη κουτάλα για να ξεκολλήσουν τυχόν καμένα υπολείμματα.Στη συνέχεια, ρίχνουμε τα ντοματάκια, τη δάφνη, τις πάπρικες και το μοσχάρι, μαζί με το ζουμί του μπολ. Ανακατεύουμε και προσθέτουμε τον ζωμό. Δυναμώνουμε τη φωτιά, αφήνουμε το μείγμα να πάρει μία βράση ξαφρίζοντας για λίγα λεπτά και στη συνέχεια χαμηλώνουμε καλά τη φωτιά, αλατοπιπερώνουμε, σκεπάζουμε την κατσαρόλα και σιγομαγειρεύουμε για 2 ώρες, μέχρι το κρέας να έχει μαλακώσει αρκετά. Τότε προσθέτουμε τα καρότα και τις πατάτες και συνεχίζουμε το μαγείρεμα για άλλα 30-35 λεπτά, μέχρι το μοσχάρι να είναι πλέον πολύ τρυφερό και να έχουν μαλακώσει τα λαχανικά. Αν ο ζωμός έχει μειωθεί αρκετά, ρίχνουμε καυτό νερό – το φαγητό πρέπει να είναι σούπα, όχι απλώς σαλτσάτο.Μοιράζουμε τη σούπα σε πιάτα και ραντίζουμε με λίγο ωμό ελαιόλαδο. Αν θέλουμε, ρίχνουμε και λίγο καυτερό μπούκοβο.Συνοδεύουμε τη σούπα gοulash με χωριάτικο ψωμί.
Κρασί,Μοσχάρι,Ντομάτα